Samkvæmt nýjum lögum sem tóku gildi 1. júlí síðastliðinn um veitingastaði , gististaði og skemmtanahald er ekki lengur hægt að sækja um vínveitingaleyfi til sveitarfélaga heldur þarf að bera þau erindi upp hjá sýslumanni ásamt öðrum þeim leyfum sem falla undir þennan málaflokk . Nýju lögin gera ráð fyrir því að gefin verði út rekstrarleyfi sem tilgreini það sem sótt er um , hvort það er gisting , veitingasala eða vínveitingaleyfi . Markmið þessara laga er að tryggja allsherjarreglu í starfsemi veitinga - og gististaða og við skemmtanahald , eins og segir í lagatextanum og stuðla að stöðugleika í rekstri , sem og að starfsemi falli að skipulagi viðkomandi sveitarfélags hverju sinni . Í lögunum segir meðal annars : „ Hver sá sem hyggst stunda starfsemi sem fellur undir lög þessi skal hafa til þess rekstrarleyfi útgefið af leyfisveitanda . Í rekstrarleyfi getur falist leyfi til sölu gistingar og / eða veitingar og sölu veitinga , hvort sem er í mat eða drykk , bæði áfengra og óáfengra , og / eða útleigu samkomusala í atvinnuskyni . Rekstrarleyfið skal tilgreina þann flokk og þá tegund staðar sem starfsemi fellur undir og leyfi fæst fyrir . Leyfisveitendur samkvæmt lögum þessum eru sýslumenn að undanskildum sýslumanninum í Reykjavík en lögreglustjórinn á höfuðborgarsvæðinu gefur út leyfi í umdæmi hans . “ Einnig er leyfishafa gert skylt að hafa leyfisbréf sitt sýnilegt fyrir viðskiptavinum sínum .